Document ID: 31993R3617

ΚΑΝΟΝΙΣΜΟΣ (ΕΚ) αριθ. 3617/93 ΤΗΣ ΕΠΙΤΡΟΠΗΣ της 22ας Δεκεμβρίου 1993 που τροποποιεί τα άρθρα 14, 21 και 28 του παραρτήματος ΙΙΙ του κανονισμού (ΕΟΚ) αριθ. 3030/93 του Συμβουλίου περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
τον κανονισμό (ΕΟΚ) αριθ. 3030/93 του Συμβουλίου της 12ης Οκτωβρίου 1993 περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών (1), και ιδίως το άρθρο 12 παράγραφος 8 και το άρθρο 13 παράγραφος 3, σε συνδυασμό με το άρθρο 17,
Εκτιμώντας:
ότι, λόγω της εσωτερικής αγοράς για τα κλωστοϋφαντουργικά προϊόντα και τα είδη ένδυσης, τα κοινοτικά ποσοτικά όρια δεν κατανέμονται πλέον σε μερίδια μεταξύ των κρατών μελών από την 1η Ιανουαρίου 1993-
ότι, στο πλαίσιο των ισχυουσών ρυθμίσεων για τη διαχείριση των κοινοτικών ποσοτικών ορίων και για τα μέτρα επιτήρησης, οι άδειες εισαγωγής είναι δυνατό να εκδίδονται μόνον από τις αρμόδιες αρχές του κράτους μέλους που αναφέρεται στην άδεια εξαγωγής-
ότι η Επιτροπή και οι αρμόδιες αρχές των κρατών μελών έθεσαν σε λειτουργία ολοκληρωμένο σύστημα με ηλεκτρονικούς υπολογιστές για τη διαχείριση των ποσοτικών ορίων της Κοινότητας, ώστε να εμποδίσουν την δόλια προσκόμιση άδειας εξαγωγής σε περισσότερα από ένα κράτη μέλη-
ότι είναι συνεπώς δυνατό και σκόπιμο να επιτραπεί η έκδοση αδειών εισαγωγής σε οποιοδήποτε κράτος μέλος ανεξάρτητα από το κράτος μέλος προορισμού που αναφέρεται στην άδεια εξαγωγής, σύμφωνα με τις αρχές της ενιαίας αγοράς-
ότι είναι συνεπώς αναγκαίο να τροποποιηθούν ορισμένες διατάξεις του παραρτήματος ΙΙΙ του κανονισμού (ΕΟΚ) αριθ. 3030/93 του Συμβουλίου-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Κλωστοϋφαντουργικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙΙ του κανονισμού (ΕΟΚ) αριθ. 3030/93 τροποποιείται ως εξής:
1. Η υπάρχουσα παράγραφος 1 του άρθρου 14 γίνεται εδάφιο 1 και το ακόλουθο κείμενο προστίθεται ως εδάφιο 2:
"Από την 1η Ιανουαρίου 1994 οι άδειες εισαγωγής εκδίδονται από τις αρμόδιες αρχές οποιουδήποτε κράτους μέλους ανεξάρτητα από το κράτος μέλος προορισμού που αναφέρεται στην άδεια εξαγωγής, εφόσον η Επιτροπή σύμφωνα με το άρθρο 12 του κανονισμού έχει επιβεβαιώσει ότι η αιτούμενη ποσότητα είναι διαθέσιμη εντός του εν λόγω ποσοτικού ορίου."
2. Στην πρώτη πρόταση της παραγράφου 1 του άρθρου 21 οι λέξεις "του κράτους μέλους" αντικαθίστανται από τις λέξεις "των κρατών μελών" και η φράση "που αναφέρεται στην άδεια εξαγωγής" διαγράφεται.
3. Η λέξη "προβλεπόμενου" παρεμβάλλεται μεταξύ των λέξεων "μέλους" και "προορισμού" στην πρώτη πρόταση της δεύτερης περίπτωσης της παραγράφου 6 του άρθρου 28.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1993.

Labels: 1
3
5